1Kristus ahedi bak niba godume iademe vamdesu meedaha bak lam eho vi ozobohudi vouhodàmu uho laha ame bak lamti ulohona ebe eho meedam bak nim uho laha vi ozobohudi vouhodale. 2Lo. Neàde. Uho amu eba sunit oluhu im lam ahebu eho ab vameadume neàdeham bak. Làhàmu etei nim eho gi im ebe eho amu vahokedaha im lam uho git ozoho bake eho uba neo nehi vi vahokedume ozobohudelo mozo. Ebe eho amu uba tau azihi diat meedaha im lam uho vi ozodam bohu lahasda. Labi eho amu uba vahokedaha im lam uho voedaha vaba abo keàtedi meedam bohu vuusu meeda. Eho gi uho labihadaha bak laba vi ozome, “Um abo neàte,” lahame eho uba labi deeli vou baedam bak. 3Lahana em im meida nim uho vahi Ala bake vou baedalo modem di, “Akatihasu meedàla?” laham bak uho vabili voomna zohàme fa uba vameadume um ozobohudelo mozo. Neha: Kristus bake im gagu modiamda Ala am bak. Labi dam bake im gagu modiamda Kristus am bak. Labi lahi bake im gagu modiamda im dam aabo am bak. 4Labihàmu dat meida Ala bake tom gagodalo modem di modeo, labi damat vou faodahit im Alat aba modi ozobohudi fi gateheda labe aho fa ve dam bake ahate vameadam di modeo, ame di labe aho vedi am ohula suusumna suusumeam làhà ame da labe gi aba im gagu modiamda Kristus bake feàtàdam bak am tame. 5Labi laha uho vazisi meedam di lahit Ala bake tom gagodalo modem di modeo, damat vou faodahit im Alat aba modi ozobohudi fi gatehe nam labe aho fa ve dam bake ahate vameadam di modeo, ame di labe aho vedi ohula suusumna suusum vabameam làhà am git modehe bak. Neham bak. “Aho vaha dat lam aba im gagu modiamda am tame,” laham bak modi tombalem bak laba ozome am ohula suusumna suusum bak. Ame bak lam lahit ibi iho amu modi baleàhà bak am bak. Lahana ame bak lam modehe vab labe gi aba im gagu modiamda am date modi feàtàme ladem bak am tame. Ame lahi lam am ohula suusumna suusuhu vab nam lam gi meit aa modehemu ohuta aume veiboziem nam lamti uloho namelehe bak. 6Ibi iho modi baleàlehe bak nim lahi ibida ohuta aume buulem bak modeo, abo aume veiboziem bak modeo, lahit ladem bak am bak. Labihàmu lahi ibida ohula suusumna ve im ohula suusum vabameam làhà gi ohuta aume buulem vaba? Gi ulohona modem bak. Labihàmu a labihamule. Gi lahi Ala bake ahu adat vei iedi vou baedalo modem di, “Iba im gagu modiamda ehe bak,” laham bak modi tombalem bake suusumna ve ohula suusu vou baedale. 7Lahana im dam aabo Ala bake vou baedalo modem di im ba labiham vabak. Im dam aabo ba im ohula suusu Ala bake vou baedam vabak. Eho gi neham bak ozome uba labi gagoho bak. Alat im dam aabo alimeat faasi modehe di gi Aba Aho na ahebu vuusu im gagu modiam bakti ulohona iba modi vizi iho na zi ab vuusdamam bak. Labi laha, “Dam aabo labe fà ee abada vousai vou baedase,” lahame ahit dam aabo modehe bak. Labiha labe im dam aabo ba im ohula suusu Ala bake vou baedam vabak. Lahana lahi ba labiham vabak. Lahi gi, “Aba im gagu modiamda am dat am bak,” lahame ame bak labe tombali am dat ee vousai vou baedalo am ohula suusu Ala bake vou baedam bak. 8Eho gi neham bak ozome uba labi gagoho bak. Alat alimeat nasi nam mode. Labi ame nam labe dat ba mode. Labihaha vabak. Alat gi nehaha bak. Aho amu nasi dat mode. Labi ba neo ame dat labe nam neo mode. Labihaha bak. 9Labi ame bak lam ozom di nehaha vabak. Alat nam nasi modi afoezobe, “Aba taumda akete?” lahame dat neo modi am nam laba lu esu. Labihaha vabak. Alat gi nasi dat modi afoezobe, “Aba taumda akete?” lahame nam modi ame da laba ab lu esuham bak. 10Labihàmu lahi ihimo ozo, “Iba im gagu modiamda im dat am bak. Iho bak lam tombali im dat ee vousai vou baedam bake im lahi ohula suusumna im ohula suususe,” laham bak ozome ame suusumna ve suusum bak. Neham bak. Alat Am im gagu vou usem dam zi labe laha neha, “Ame lahi labe na suusumna suusuheo?” lahame aame deelem bake labihadale. 11Labihadamnàme im meida nim laha ozom bak ehe bak. Iho im Boehàda Kristus bake tu vuzehi im Abada meedam dam nibe iho gi nehadam bak. Ba lahit dam bake ahumdi vou faodam vaba ihimo duzum vabak. Labi laha damat lahi bake ahumdi vou faodam vaba ihimo duzum vabak. Gi ahili ototo modidam labe neàdem bak. 12Uho eho amu lab gagoho bak laba vi ozodale. Eho amu uba neha, “Alat amu nasi dat mode. Labi ba neo ame dat labe nam neo mode,” labihaha bak. Lahana etei namet fa data daboseà faadume damaedam bak. Lahana im nidi nim laha ozodale. Dam modeo, lahi modeo, abo bak niba modealahana lamti modeo. Ahebu Alat modehe bak. 13Neham bak nim uhumo ozome gagomale. Um Korintus dam vahi Ala bake vou baedam di lahi ubudat modi baleàlehe bak lam abo im ohula suusumna ve suusum bak lam fa modehe vaba Ala bake tom gagodam neà? 14Uho neham bak ozobohu dam taia? Ubu uho modi baleàlehe bak labe um dam abo ohuta ukbom vaba bohulalemeam làhà um ladem bak am taia? 15Lahana lahi ubuda ohuta bohulalemeam làhà um gi aame neha, “Aa làhà! Neà bak bohu ame?” lahame vou baedam bak am bak. Uho gi neham bak vi ozome labi vou baedam bak. Alat ahit modehe bak. Lahi am ohu veiboziem bak mali vi ozome ahit ohuta bohu modi suusuhu bak. 16Eho etei uba lab vameadaha bak lam uho meit daetesulo modemeam làhà um git modelo modem bak. Iho Kristus labe Aho amu im vameadume esmozi laiam dam nibe ibi iho modi baleàlehe bak am bak. Meit daetesulo modemda lam im ba uledem vabak. Gi iho Kristusam im vahokedam dam nibe ihimo ame bak lam meedume baleàlehe vabak. Abo Kristus bake tu vuzehi vahi meedam dam abo dam zi mei dam zi meime Alam damalehe dam ahebu laha meedume baleàlehe bak. Lahi Ala bake tom gagodalo modem di modeo, im Alat aba modi ozobohudi fi gateheda lam aho ve fa dam bake ahate vameadam di modeo, abo im ohula suusum tadem bak lam ibi iho meedume baleàlehe bak am bak. 17Im lada lam neàde. Em etei nim uho Kristus bake tu vuzehi vahi meedam dam labe im Boehàda Yesus eloho bak laba vi ozome deeli vahi roti àm bakti anggur oo vaksa uddam bakti labihasu meedam di, “Neà bak akete?” laham bak uba vahokedalo mozo. Um Korintus dam labe vahi ame im lam meedam di uho fa git meedaha bak laba vi ozome eho ba uba, “Neàte,” lahame vou baedam vabiem bak. Uho ame im lam meedalo vazisidam diat ba neà bak modem bak vi ozome vahe vahedam vab damat modem bak. 18Labihàmu eho uba nehi vameadalo modem bak nasi aimale. Eho aiha uho Ala bake vou baedalo vahe vahedam di lam um gi daet beàdume ot odosiame faheme ahala modidam damat modem bak. Dam num debu Korintus laba tau azihi damat eba li vameadàmu eho aiha, “Fota imbote,” lahame vuzehehe bak. 19Eho ozoha, uho lab faheme ahala modidam bak lam gi ahole meedam bak. Dam adida neà bak meedam labe Alat aame deele? Labi dam adida git meedam labe Alat aame fake? Laham bak tombalelo ahit uho ahala faheme modidam bak. 20Uho bisi lab ot odosiame faheme ahala modidam bak lam eho vi ozoha, uho amu neha, “Iho im Boehàda Yesus Aho eloho bak laba vi ozome deeli vahi roti àda. Labi anggur oo vaksa udda. Labihadase,” lahame uho lab ozome gagu vahe vahedume meedam bak lam eho vi ozom di um ba imbo bak meedam vab damat modem bak. 21Uho akati im Boehàda Yesus eloho bak laba vi ozome deeli vahi roti lam àda. Labi anggur oo vaksa lam udda. Labihadam diat ame na gi vou li àmna lam abo damat vahi toma àdamna akati uho git meedàla? Uho vedi dam dua totbahot na zi uho vou lehena lam dam totbaho li vahe vaheme neàdehe vab di labe uhumo nasi meia mali àda. Labiha labe dam na vabda totbaho labe iho idoali na àsome modeha na vabalehemu vedi gi idoali esda. Labi dam dua totbaho labe iho anggur oo vaksa duana vou lehena vedi dam ihimo meia mali duana uddaha labe fa bobidume bak vabilem meo damat modem bak. 22Aiee! Um akati labi git meedàla? Uho na gi àmna àm bak lamti anggur oo vaksa gi uddamna uddam bak lamti labihasu meedam di num ubuda vabali labihahe? Em abo àvodeha! Um na gi àmna lamti anggur oo vaksa gi uddamna lamti meedam di akati iho vahi im Boehàda Yesus labe Am eloho bak laba vi ozome deeli roti àdam bak lamti anggur oo vaksa uddam bak lamti labihasu meedam di labe uho akati bakamta vahi vi tau meedàla? Làhà uho gi iho Kristus bake tu vuzehi vahi meedam dam abo Alam damalehe dam niba uho gi iba feàtàlo labihahe? Labi uho gi dam na vabda lam na àmna vou lem biemda zi lam, “Fa ladese,” lahame labihahe? Eho ba uba akatihasu gagoe? Eho uba, “Neàte,” lahame uba vou baedà? Vabà! Em labiham vabiem bak. 23Eho gi neham bak ozome uba labi vameadam bak. Iho im Boehàda Yesus labe Am eloho bak laba vi ozome deeli vahi ame roti lam àda. Labi anggur oo vaksa udda. Laham bak lam, “Akatihasu modemna modela?” lahame vou vahoke lehe im lam im Boehàda Yesus labe amu eba vahokedume em ozobohudi eho fa uba vahokedume esuhu bak. Ame vou vahoke lehe im lam neha: Yudas labe Yesus vou fohome dam faida zi laba ub lolo modem di aibu labe Yesus aba tu vou gohatem dam dua belas lam amu gagome bakamta vazisi afoezobe rotibu ve 24Ala bake, “Neàte,” lahame tom gagu neàdi ame rotibu agube am dam bake lodume gago. “Roti nim em so it ozomomna am tame. Eho ahit uledi meit dam faida laba em ub lu oteme um gohalemna am tame. Eho etei lab tom gagu roti lam ve agube uba lodume uho vahi àdam bak lamti ulohona uho gi labaha bohu vuusu meedale. Uho ame bak lam meedam di gi ebe eho uba neà bak modehe bak laba it ozome àdale,” lahame gagu afoezobe roti ab àdaham bak. 25Labi neo na gi àmna zi lam àme neàdi afoezobe Yesusat anggur oo vaksa fedehe mokzoh lam ve gago, “Anggur oo vaksa nim nehi vi ozomna vaksa am tame. Em Aiat amu dam bakdate neha, ‘Aho um vame Am damali im vamdesu meedam dam um am bak,’ lahame amu fet gagu vàmadi esuhu bak lam Em vasea veàtolo modemna nim fa ame bak lam modi imbodi ab tombali gàhàdeham bak. Laham bake vi ozomna vaksa am tame. Eho etei anggur oo vaksa ve uba lodume uho vahi uddam bak lamti ulohona uho gi labaha bohu vuusu meedale. Uho ame bak lam meedam di gi Ebe Eho uba neà bak modehe bak laba it ozome uddale,” lahame gagu afoezobe anggur oo vaksa lam ab uddaham bak. Laham im lam im Boehàda Yesusat amu eba vahokedaha im am bak. 26Labihàmu uho im Boehàda Yesus labe Am eloho bak vi ozome ame bak vahi meedalo modem di gi iademe vi ozome meedale. Neham bak. Uho ame bak laba vi ozome vahi ame roti agube dam bake lodume àda. Labi anggur oo vaksa udda. Labihadam labe iho faina meedam bak lam Yesusat fa ot vai damat Am so lam ve ut tetehesuhunaso laba esu paku dou eloho bak lam uho modi tombalem im am bak. Uho gi labihasu bohu vuusu meedume im Boehàda Yesus fà lese. 27Labihàmu meit im Boehàda Yesus eloho bak laba vi ozome ame roti àda. Labi anggur oo vaksa udda. Labihadam di iademe meedaha vaba abo git ozome ostame meedameam làhà ame da labe gi aho im Boehàda Yesus iba gohaleheda labe Am so ut tetehesuhunaso laba esu paku dou vasea veàtoi eloho bak laba git vi ozome tozodume faina modehe bak. Ba ame bak laba ozome, “Feàte,” lahame ba ahu adat vei iedi vou baedam vabak. 28Labihàmu bisi neà bak gi neham bak. Meit im Boehàda Yesus labe Am eloho bak laba vi ozome deeli ame roti àda. Labi anggur oo vaksa udda. Labihadalo modemeam làhà ame da labe naedat ahamo nasi am ahu laba nehasu it ozodale. “Na nim gi modem vabnat mode. Abo Yesus Am so damat ve ut tetehesuhunaso laba esu paku dou eloho bakti Am vasea veàtoho bakti vi ozomna ame?” labihasu naedat am ahu nasi it ozodale. It ozodume neha, “Am abo imbona modelo modem bak,” lahame labi it ozomeam làhà ame na roti vahi àda. Labi ame anggur oo vaksa vahi udda. Labihasu meedamta neàte. 29Eho gi neham bak ozome uba labi gagoho bak. Ame da labe aho dam totbaho laba tau im Boehàda Yesus labe Am eloho bak laba vi ozome deeli ame roti à. Labi anggur oo vaksa ude. Labihadalo modemda labe aho nasi am ahu neha, “Ame roti lam Yesusam so damat ve ame ut tetehesuhunaso laba esu dou eloho bakti ulohona ozomomna am bak. Labi ame anggur oo vaksa lam Yesusam vasea veàtoho bakti ulohona ozomomna am bak,” lahame nasi it ozome ozobohudi neàdem vabna vedi ostame meedameam làhà Alat ame da labe aho modehe bak laba ozome gago, “Om git modeho,” lahame ozobohudi gagu ame da laba na asimbuna feàna modi beo tame. 30Uho etei labihasu meedam labe um dam dua totbaho gailedume um alihi vihiladam bak. Labi gi lamota meedaha vabak. Dam totbaho neo elodam bak. 31Lahana uho nasi neham vaba? Ame bak lam meedalo meedam di uho naedamat um ahu nasi it ozodameam làhà ba Alat uba neha, “Uho git modeho,” lahame uba gagu na im asimbuna ba beodam vabak. 32Lahana eho ozoha, ba bisi àvodemnat modem vabak. Neham bak. Alat etei uba neha, “Uho git modeho,” lahame gagu uba na im asimbuna beodam di lam gi Alat uba modi itaholedume neàdedam bak am tame. Bak lam ba fai kaio. Labiham labe Alat ba diamut dam Yesus bake tu vuzehem vab dam lam vua elum feàna sutem gikina laba voedam di lam ba umti voedam vabak am tame. 33Emti vahi Kristus bake tu vuzehi meedam dam oa, eho etei lab vameadaha im lam neàdelo modemu em fa im tombuda uba neo vi gagolo. Uho im Boehàda Yesus Am eloho bak laba vi ozome deeli bakamta vazisi ame roti àm bak lamti anggur oo vaksa uddam bak lamti labihasu meedalo meedam di gi nehadale. Dam ahebu bakamta vazisi neàdi ame na gi àmna lam àm neàte. A dam ahebu bakamta vazisi neàdehe vabna uhumo dam totbahot nasi a àmule. 34Ame di labe uho bisi idoali feà bak fum di vou faom vabiemeam làhà gi num ubuda laba nasi na àme neàdi ba lele. Neham bak. Uho gi na àmna duana laba ahu vitasumeam làhà Alat uba, “Uho git modeho,” lahame gagu uba na im asimbuna modi beo tame. Lo. Neàde. Ame im uhumo ozom biemna totbaho lam eho bak ubudate lahazobe uba neo vi vameadume fi tato tame.
ace_Latn